Droëbek bierbedryf hoop aanlyn verkope kom nog | Netwerk24
Deur Nellie Brand-Jonker 15 Mei 2020 16:25
Die bierbedryf het sy teleurstelling uitgespreek dat alkohol nie ook by die aanlyn verkope ingesluit is wat vanaf 14 Mei toegelaat word nie.
Talle lande laat aanlyn drankverkope toe. Foto: Getty Images
Die Biervereniging van Suid-Afrika (Basa) wat mikrobrouerye, Heineken en SAB insluit, sê dit is teleurstellend omdat aanlyn verkope ’n kontaklose afleweringstelsel is en ’n veilige manier om alkohol te verkoop.
“Ons hoop dit sal heroorweeg word as ’n opsie. Plekke soos Dubai het aanlyn verkope van alkohol toegelaat,” sê Patricia Pillay, uitvoerende hoof van Basa.
Basa is genader om kommentaar oor die aankondiging dat vlak 3 van inperkings moontlik binnekort in ’n groot deel van die land ingestel gaan word.
“Met die bedryf wat nie kon handel dryf sedert einde Maart nie, sal dit welkom wees, hoewel dit met beperkinge kom,” sê sy.
Volgens Pillay begryp hulle die beperkinge is in plek om die veiligheid van verbruikers en personeel te verseker, maar sy dink dat die handelsure wat onder vlak 3 voorgestel word te beperkend is en moontlik juis ’n gevaar kan inhou.
“Dit sal die onbedoelde gevolg hê van mense wat saamdrom by winkels en die reëls van sosiale distansiëring laat vaar.”
Volgens haar is dit in Indië gesien waar daar ’n oorweldigende toeloop was van mense op drankwinkels en ’n samedromming wanneer dit oop is en die polisie moes ingryp en winkels sluit om die skares te beheer.
“Om dit te vermy, het ons aan die regering voorgestel dat normale handelsure toegelaat word.”
Ook die vereniging het voorleggings gedoen en skakel met die regering daaroor.
“Ons is optimisties dat ons ’n oplossing sal kry om die poste te red wat in gevaar is as die vlak 4-inperking voortgaan.”
Meer oor: Drank | Staat Van Inperking | Alkohol | Bier | Koronavirus | Vlak 3 | Vlak 4 | Inperking | Drankbedryf | Covid-19 | Alkoholverbod
Vlak 3: Stormloop na drankwinkels verwag